Nous Freriz, chevaliers et sires de Morpré, et Nycole, sa femme, faisons savoir à touz... que nos, anduy ensamble et chescun par soy, pour noz besoignes faire et espagier, de nostre bone volunté, senz coaction, vendons, por nos et por noz hoirs, et en nom de pure et parfaite vendue baillons, quitons et outroions permaignablement, senz jemais rapeler, à mons. Jehan de Loherainne, chapelain le noble baron mons. Jehan de Chalon, signour d’Allay, et es suens ou à celui qui outroier le vouroit, le fié que de nous tient Jehan, escuiers, de Poloingny, fiz çay en arriers mons. Henry de Morpré, chevalier, ou vaul de Meges, ensamble tout droit, toute raison et toute signorie que à nous ou à chescun de nous apartient oudit fié et es apertenances doudit fié, c’est à savoir en corvées panre sus les homes doudit fié, en cherroy, en emendes, en justice, en costumes et en toutes autres choses, en quelque maniere que nos les y aions ou aons acustumé de panre. Et ces choses nous vendons adit Jehan de Loherainne pour le pris de quarante livres d’estevenans, lesquex nous avons eu et receu de luy à tens de ceste vendue en bons deniers bien nombré, desquex nous nous tegnons parfaitement à paiez. Et de ces choses vendues nous nous devestons..; promettans... Et prometons encores nos, lidiz messire Freriz et Nicole, adit Jeham, achetour, louer et faire seler, devant Pasques pruchainement venant, des seaux des chapitres Saint-Anatoile et Saint-Michiel de Salins, chartre sus la matiere de la vendicion dessusdite, en la forme qu’il li semblera que miex vaille pour luy. En tesmoignaige de laquel chose, nos, messires Freriz et dame Nycole, avons requis et fait seeler ces lettres des seaux maistre Hugue de Blaterens, bailliz à ce temps de noble baron mons. Jehan de Chalon, signour d’Allay, mons. Perron, priour de Meges, et mons. Girar, dien de Montaigne et curé de Meges... Faites et donées en l’an corrant par mil doux cenz nonante et siex, ou mois de marc.